Au început trădările: Fostul deputat PSD, Alexandru Andrei, a trecut la PNL/ Deputatul Mohaci revine pentru a doua oară în Pro România. La prima dezertare a stat doar o zi și s-a întors în PSD

Fostul deputat PSD, Alexandru Andrei, a anunțat pe Facebook că a trecut la PNL, după ce a demisionat din PSD în urmă cu câteva luni și a activat ca independent. Potrivit surselor G4Media.ro, un alt deputat PSD, Mihai Mohaci, s-a înscris în Pro Romania, pentru a doua oară în decursul acestui an. A mai avut o tentativă la începutul lunii aprilie, dar a stat o singură zi și s-a întors în PSD.

”Ce s-a întâmplat: Au fost niște promisiuni făcute de Liviu Dragnea, care n-au mai fost concretizate. Reforma partidului, respect mai mare față de cetățean. Întoarcerea în PSD a fost un pas greșit”, a explicat Mihai Mohaci pentru G4Media.ro motivele pentru care s-a decis să se înscrie azi din nou în Pro România.

Fostul deputat PSD, Alexandru Andrei, scrie pe Facebook că s-a înscris în PNL pentru că este ”singurul partid care poate bate PSD”.

”Nu am făcut această mișcare politică în urma unor calcule politicianiste, nu sunt un oportunist. Sunt un politician vertical, mi-am dat demisia din PSD de acum câteva luni pentru că mi-am dat seama de atunci că linia măsurilor adoptate de partid nu mai coincide cu mandatul care mi-a fost încredințat de giurgiuveni, prin votul lor, din 2016.

Și rezultatul alegerilor din data de 26 mai, voturile majorității românilor, mi-au arătat că am avut dreptate. PNL are în acest moment cea mai bună echipă și eu mă alătur celor care au soluții reale și viabile pentru români, pentru România! Totodată, rezultatul obținut de PNL îmi dovedește că este singurul partid care poate bate PSD, același PSD care a făcut din județul Giurgiu propria feudă, ca și cum, noi restul, nu avem niciun cuvânt de spus. Le vom dovedi că nu este așa! Giurgiul nu este feuda PSD-ului, a lui Bădălău sau a oricărui alt politician! Este al cetățenilor!